આપણને એન્ડ્રોઇડના આ નવા વર્ઝનનો લાભ બે રીતે મળી શકે છે, એક આપણે સીધો નવા વર્ઝનવાળો જ ફોન ખરીદીએ, અથવા આપણી પાસે જે કંપનીના જે મોડેલનો સ્માર્ટફોન હોય તે મોડેલ માટે કંપની વર્ઝન અપડેટ આપે. એન્ડ્રોઇડની વાત કરીએ તો અત્યારે ગૂગલના પોતાના ટો-એન્ડ નેક્સસ ફોનમાં માર્શમેલો વર્ઝન આવી ગયું છે અને અહેવાલો એવા છે કે ગૂગલે માઇક્રોમેક્સ, સ્પાઇસ અને કાર્બન કંપની સાથે લોન્ચ કરેલા બિલકુલ સસ્તા એન્ડ્રોઇડ વન ફોનમાં પણ માર્શમેલોનું વર્ઝન અપડેટ આવવા લાગ્યું છે. તમે મોટોરોલા કંપનીનો, બે વર્ષ સુધી ગેરંટીડ અપડેટ સાથેનો ફોન ખરીદ્યો હશે તો તમને પણ ઝડપથી નવા વર્ઝનનો લાભ મળશે. આ બે છેડાની વચ્ચેના તમામ ફોન માટે વર્ઝન અપડેટ આવે તેની રાહ જોવી પડશે અને હાઇએન્ડ ફોનમાં પણ આ અપડેટ આવતાં મહિનાઓ નીકળી જાય એવી શક્યતા છે. બજેટ ફોનમાં ક્યારેય અપડેટ આવે જ નહીં એવું પણ બની શકે છે.